**Pressemeddelelse, august 2019**

**Alba August og Nicolai Jørgensen hyldes som årets nye skuespiltalenter ved Lauritzen-prisen 2019**

*Alba August og Nicolai Jørgensen modtager begge Lauritzen Fondens Believe in You-pris, når Lauritzen Fonden uddeler priser inden for skuespil, film og TV søndag den 15. september på Folketeatret.*

Lauritzen Fonden har fundet to af Danmarks spirende skuespiltalenter til modtagelse af årets Believe in You-priser. Prisen gives til to unge talenter, der har gjort sig flot bemærket i løbet af året eller som i det hele taget har markeret sig som store talenter med potentiale fremadrettet. I år går priserne til de to skuespillere Alba August og Nicolai Jørgensen, som udover hæderen også modtager 25.000 kroner for deres bemærkelsesværdige skuespilpræstationer. Prisen er tidligere gået til årets vært Pelle Emil Hebsgaard samt blandt andre Esben Smed, Danica Curcic, Mikkel Boe Følsgaard, Natalie Madueño, Diluckshan Jeyaratnam, Sicilia Gadborg Høegh, Joachim Fjelstrup og Sara Hjort Ditlevsen.

De to nye stjerneskud modtager den flotte pris søndag den 15. september på Folketeatret i København, hvor Lauritzen Fonden også uddeler de øvrige priser. Heriblandt uddeles landets største skuespilpris, Lauritzen-prisen. Derudover uddeles også Lauritzen Fondens Visionspris, Lauritzen Fondens Wauw-pris, Lauritzen Fondens Børne- & Ungepris og Lauritzen Fondens Backstagepris.

Den ene modtager af Lauritzen Fondens Believe in You-pris, Alba August, er uddannet skuespiller fra Den Danske Scenekunstskole i København i 2018. Hun debuterede allerede som skuespiller, da hun var kun otte år gammel i filmen ”En sang for Martin” i 2001. Alba August fik sit helt store gennembrud som hovedrollen Simone Andersen i Netflix-serien ”The Rain” i 2018. Hun har derudover også medvirket i de danske Tv-serier ”Gidseltagningen” og ”Arvingerne” og har bl.a. også kunnet opleves på Malmø Stadsteater i teaterversion af ”Petra von Kants bitre tårer” i 2016. Senest har Alba August gjort sig særligt bemærket i rollen som Astrid Lindgren i den dansk-svenske spillefilm ”Unge Astrid”.

I motivationen for at vælge Alba August som modtager af Lauritzen Fondens Believe in You-pris siger priskomitéen: ”Det sker ikke sjældent, at unge skuespillere brænder igennem med en helt særlig glød. Det gør Alba August også i dén grad i ”Unge Astrid”, men det mest imponerende er den helt usædvanlige selvfølgelige modenhed med hvilken hun har løst opgaven.”

Den anden modtager af Believe in You-prisen, Nicolai Jørgensen, er ligeledes uddannet skuespiller fra Den Danske Scenekunstskole i København i 2018. Som skuespiller har Nicolai Jørgensen haft stor medfart på de danske teaterscener, hvor man indenfor de seneste år har kunnet opleve ham i mange både store og mindre roller bl.a. i ”Drengen der ville være vægtløs” på Folketeatret i 2018, ”Shakespeare In Love” på Østerbro Teater i 2019, ”Misantropen” på Grønnegårds Teatret samt ”Den Danske Borgerkrig” og ”Revisoren” på Nørrebro Teater i 2018. I den kommende sæson kan Nicolai Jørgensen igen opleves på Nørrebro Teater – denne gang som hovedrolleindehaver i Kafkas ”Amerika”. På TV har Nicolai medvirket i serierne ”Doggystyle” på DR3 i 2018 og ”Mercur” på TV2 Charlie i 2017.

Priskomitéens begrundelse for at vælge Nicolai Jørgensen som årets mandlige talent lyder således: ”Nicolai Jørgensen er et talent som ikke er til at holde nede eller banke på plads. Lydhør og loyal, arbejdsglad og velforberedt. Altid med integritet, hvad enten han spiller Fnuggie i DR3´s Doggystyle, synger 60’er-slagere i Radio Mercur på TV2, eller er H.C. Andersens nattergal på Grønnegårds Teatret.”

Bagerst: Motiveringstaler fra priskomitéen samt en oversigt over tidligere modtagere af Believe in You-prisen.

Med venlig hilsen

**Have Kommunikation**

Tlf. 33 25 21 07

**Kontakt for mere information:**

Anja Linnet // anja@have.dk // 22 65 53 48

Kristina Sindberg // kristina@have.dk // 24860184

**Motiveringstale til Alba August**

Believe in You-prisen giver vi til unge skuespillere, der allerede på et tidligt tidspunkt i karrieren udviser ekstraordinært talent. Dem er der heldigvis hvert år nogle stykker af i Danmark, så valget er aldrig let. Men nogle gange er det alligevel temmelig indlysende, hvem prisen må gå til.

Sådan er det i år, hvor årets ene modtager af Believe in You-prisen er Alba August, der får den for sin præstation som ’Unge Astrid’ i Pernille Fischer Christensens film om den unge Astrid Lindgrens liv.

Rollen som den unge Astrid Lindgren er en kæmperolle. Den skal bære hele filmen på sine skuldre. Hvis ikke den lykkes optimalt, er der simpelthen ikke nogen film. Så enkelt er det. Men på det punkt havde Pernille Fischer Christensen ikke behøvet bekymre sig.

Det sker ikke sjældent, at unge skuespillere brænder igennem med en helt særlig glød. Det gør Alba August også i dén grad, men det mest imponerende er den helt usædvanlige selvfølgelige modenhed med hvilken hun har løst opgaven.

Livet var ikke lutter lagkage for den unge Astrid Lindgren, men hun kløede på med krum hals og trodsede sin samtids konventioner og sit køns begrænsninger med en stædighed og energi, så det ikke er svært at få øje på, hvordan inspirationen til Pippi Langstrømpe er kommet til hende.

Men hvordan indfanger man denne Pippi-energi på en måde, så det bliver den sociale realisme og den psykologiske autenticitet fremfor den lovlig friske kliche, der skinner igennem i portrættet?

Ja, det finder Alba August med intuition og intelligens det helt perfekte svar på i sin sikkert balancerede fortolkning af rollen. Det er bare til at falde pladask på halen over. Så det har vi valgt at gøre. Kære Alba August, vi erklærer os hermed for Alba August beliebere!

**Motiveringstale til Nicolai Jørgensen**

Første gang man lagde mærke til Nicolai Jørgensen, var i ”Den danske borgerkrig” på Nørrebros Teater, da han var i praktik fra Den Danske Scenekunstskole. Der stod en ung mand, med en selvfølgelig tilstedeværelse. Det var let at se at Nicolaj følte sig hjemme på scenen.

Næste år var han der så igen. På samme scene og stadig ikke færdig på Scenekunstskolen. Han stak af med hele forestillingen, da han i en minimal rolle i ”Revisoren” af Gogol, skulle stille nogle stole frem til næste scene. Det var vel egentlig et sceneskift, men det var komik på et højt plan. Klovnekunst med virtuos kropsbeherskelse.

Tilsvarende leverede han i foråret scenisk overraskende perler i ”Shakespeare in Love” på Østre Gasværk. Et par menneskeskildringer i småtingsafdelingen, som tog fokus de minutter han var på scenen.

Samme sæson havde han allerede haft et gedigent gennembrud med titelrollen i Thomas Markmanns ”Drengen der ville være vægtløst” på Folketeatrets turné og Hippodromen. Et hudløst, overrumplende og generøst portræt af klassens tykke dreng. Taberen, den ensomme- med store drømme og en tung social arv at kæmpe mod. En generøs og modig præstation. Et talent som ikke er til at holde nede eller banke på plads. Lydhør og loyal, arbejdsglad og velforberedt. Altid med integritet, hvad enten han spiller Fnuggie i DR3´s Doggystyle, synger 60’er-slagere i Radio Mercur på TV2, eller er H.C. Andersens nattergal på Grønnegårds Teatret.

Store roller står i kø. Vi ikke bare tror på dig, vi ved at du vil indfri alle forventninger. Held og lykke, Nicolai, ”We believe in you!”

**Oversigt over tidligere modtagere af Lauritzen Fondens Believe in You-pris:**

2018: Asta Kamma August & Diluckshan Jeyaratnam

2017: Fanny Bernth & Patrick Baurichter

2016: Natalie Madueño & Esben Smed

2015: Sicilia Gadborg Høegh & Joachim Fjelstrup

2014: Sara Hjort Ditlevsen & Pelle Emil Hebsgaard

2013: Danica Curcic & Jonas Fly Filbert

2012: Lise Baastrup & Mikkel Boe Følsgaard

2011: May el-Toukhy & Nikolai Bjørn-Andersen

**Om Lauritzen-prisen**

Lauritzen-prisen er en pris, der går på tværs af scenekunsten, film og tv-dramatik. Den tildeles hvert år en mandlig og en kvindelig skuespiller, der har markeret sig med unikke skuespillerpræstationer enten på teatret, på film, i radiodrama eller tv-serier. Prisen har markeret sig som én af de absolut største skuespilpriser i Danmark og består af 250.000 skattefri kroner, der årligt gives til en mandlig og en kvindelig skuespiller.

Prismodtagerne udvælges af en priskomité bestående af Lauritzen Fondens formand Jens Ditlev Lauritzen, sceneinstruktør Geir Sveaass, CEO i Apple Tree Productions Piv Bernth, filmanmelder Kim Skotte, journalist og forfatter Me Lund, rektor på Den Danske Filmskole Vinca Wiedemann, repræsentant for Lauritzenslægten Jan Lauritzen, teateranmelder på Aarhus Stiftstidende Kirsten Dahl og teaterchef på Folketeatret Kasper Wilton.

Lauritzen Fonden har en ambition om at være med til at skabe forandring i det danske samfund gennem indsatser, der har til formål at understøtte udsatte børn og unges muligheder for at blive aktive og inkluderede borgere i Danmark. Ved den årlige prisuddeling præsenteres tre udvalgte projekter, der er eksempler på Lauritzen Fondens almennyttige arbejde.

Henkel-prisen blev oprindeligt indstiftet i 1965, men er siden 1993 kaldt Lauritzen-prisen og blevet markeret ved et årligt prisarrangement, der i de seneste år er foregået på Folketeatret i København. Sidste år gik Lauritzen-prisen til Inge Sofie Skovbo og Mads Mikkelsen. Tidligere modtagere af Henkel-prisen og Lauritzen-prisen tæller prominente navne som Thure Lindhardt, Søren Malling, Sidse Babett Knudsen, Ulf Pilgaard, Nikolaj Lie Kaas, Jesper Langberg, Paprika Steen, Nicolas Bro, Trine Dyrholm, Søren Sætter-Lassen, Ole Thestrup, Sofie Gråbøl, Malene Schwartz, Lisbeth Dahl, Lene Maria Christensen, Susse Wold, Ulla Henningsen, Kirsten Lehfeldt, Bodil Udsen, Ghita Nørby og ikke mindst Bodil Kjer, som var den allerførste modtager af Henkel-prisen i 1965.